Uniunea Europeană şi reforma administraţiei publice. “Carta Albă” adoptată de Comisia Europeană la 1 martie 2000 – proiect, partea II
 

1. Reforma instituţiilor comunitare

 

Conferinţa interguvernamentală care a pregătit Tratatul de la Amsterdam a eşuat parţial în încercarea de a face şi o reformă de substanţă a instituţiilor UE, fără de care lărgirea acesteia cu alte 10 - 12 state ar duce la paralizia procesului decizional la nivel comunitar. În ipoteza amânării acesteia până după aderarea celor 10 state central şi est-europene, a Ciprului şi Maltei, UE s-ar găsi în situaţia de a trebui să folosească 23 de limbi oficiale (Cipru ar veni cu greaca şi turca) faţă de 11 câte sunt în prezent (chiar şi cu 11 limbi de lucru procesul de traducere şi interpretare încetineşte considerabil luarea deciziilor).

Numărul membrilor Comisiei Europene ar creşte de la 20 în prezent la 32. Deşi se fac auzite voci care susţin că o Comisie cu mai mult de 20 membri ar fi ineficientă, dacă o comparăm cu guvernele ce au uneori 30 - 35 membri şi care funcţionează fără dificultate, la care adăugăm faptul că în Comisie deciziile se iau cu majoritate simplă, constatăm că prin admiterea ţărilor asociate nu s-ar crea o problemă reală datorită numărului comisarilor, mai ales dacă se are în vedere ca statele mari să renunţe la cel de-al doilea portofoliu.

O altă problemă este legată de supradimensionarea cabinetelor şi de sistemul de mobilitate a personalului. Fiecare comisar dispune de un cabinet format din 6-8 persoane, cele mai multe recrutate direct din capitale, fără experienţă în afacerile comunitare, dar cu o mare influenţă asupra factorilor de decizie. Plasarea în posturi-cheie a unor persoane ce nu urmează cariera funcţionarilor comunitari - angajaţi în urma unui concurs de o dificultate deosebită, cu 30000 candidaţi pe 200-300 locuri - creează frustrare şi reacţii adverse din partea acestora din urmă. Am văzut însă că noile reglementări introduse în martie 1999 de către fostul preşedinte Jaqcues Santer ameliorează în bună măsură această chestiune, fiind de aşteptat ca noul preşedinte al Comisiei Europene, italianul Romano Prodi să impună reguli şi mai stricte cu privire la dimensiunea şi desemnarea membrilor cabinetelor.

Mai complicată s-ar dovedi însă repartizarea voturilor în Consiliu. Dacă luăm drept criteriu ponderea populaţiei, cele 12 state nou venite în Uniune ar trebui să primească după cum urmează:

Polonia - 8 voturi;

Ungaria - 5 voturi;

Letonia - 3 voturi;

Estonia - 2 voturi;

România - 6 voturi;

Bulgaria - 4 voturi;

Lituania - 3 voturi;

Cipru - 2 voturi;

Republica Cehă - 5 voturi;

Slovacia - 3 voturi;

Slovenia - 2 voturi;

Malta - 2 voturi.

Aceasta ar face ca totalul voturilor în Consiliu să crească de la 87 în prezent la 132 într-o Uniune cu 27 membri. Consecinţele s-ar reflecta în modificarea majorităţii calificate şi a minorităţii de blocaj. Noii veniţi, a căror populaţie va reprezenta aproximativ 23% din populaţia UE cu 27 membri, ar putea pune în minoritate actualele state membre care vor însuma 77% din populaţia Uniunii (dacă minoritatea de blocaj rămâne la formula 23-25 stabilită prin compromisul de la Ioanina, atunci noii membri - chiar fără Polonia, România şi Republica Cehă - ar putea bloca decizia). O astfel de situaţie ar avea repercusiuni negative în domenii de importanţă capitală pentru actualii membri, cum sunt protecţia mediului sau coeziunea economică şi socială. În plus, riscul de a se crea tensiuni legate de luarea deciziilor cu majoritate calificată creşte datorită posibilităţii de a-i pune în minoritate pe contributorii neţi la bugetul comunitar (Germania, Franţa, Marea Britanie, Austria). Problema se pune mai ales la repartizarea fondurilor structurale, ai căror beneficiari vor fi ţările central şi est-europene, Irlanda şi statele mediteraneene.

Tabloul se prezintă asemănător şi în cazul Parlamentului European. Dacă respectăm regulile actuale de repartizare a locurilor pe ţări membre, am avea următorul tablou al distribuţiei fotoliilor de deputaţi:

Polonia – 64 eurodeputaţi;

România – 42;

Republica Cehă – 25;

Ungaria – 25;

Bulgaria – 22;

Slovacia – 16;

Letonia – 15;

Lituania – 15;

Slovenia – 15;

Estonia – 15;

Cipru – 6;

Malta – 6;

Noua situaţie ar mări numărul parlamentarilor europeni de la 626 în prezent la 892, făcând Parlamentul European nefuncţional, ca să nu mai vorbim de incapacitatea clădirilor ce îl adăpostesc (inclusiv cea nouă, de la Strasbourg, de curând dată în funcţiune) de a asigura birouri şi săli de reuniune pentru 900 deputaţi şi 2500-3000 funcţionari parlamentari. Pentru a rezolva această problemă, s-a căzut deja de acord că, indiferent câte state membre va avea Uniunea Europeană, numărul eurodeputaţilor nu va depăşi 700, ceea ce implică reduceri din cota fiecărui stat membru actual pentru a face loc noilor veniţi, operaţiune dureroasă cu care însă toţi sunt de acord. Deşi Tratatul de la Amsterdam nu a operat o veritabilă adaptare a instituţiilor comunitare la sfidarea unei extinderi a Uniunii cu ale 12 state, “Protocolul privind instituţiile în perspectiva lărgirii UE“ stabileşte două reguli de bază pentru momentul primelor aderări:

- începând din momentul primei noi aderări, fiecare stat membru va avea dreptul la un singur comisar european, cu condiţia modificării prealabile a ponderii voturilor în Consiliu de o manieră acceptabilă pentru toate statele UE, astfel încât să se acorde compensaţii celor 5 ţări mari care vor renunţa la al doilea comisar (Franţa, Germania, Marea Britanie, Italia şi Spania).

- cu cel puţin un an înainte ca numărul statelor membre să depăşească 20, va fi convocată o nouă Conferinţă Interguvernamentală care să revadă Tratatul de la Amsterdam sub raportul compoziţiei şi funcţionării instituţiilor comunitare.

Consiliul European de la Köln, din 3-4 iunie 1999, a abordat chestiunile instituţionale legate de lărgirea UE rămase nerezolvate la Amsterdam, prilej pentru numiţii Comisiei Europene de a informa cu privire la reforma administrativă avută în vedere pentru Instituţia pe care o conduc. 

2. Proiectul de reformă a administraţiei publice adoptat de Comisia Europeană la 1 martie 2000 

Comisia Europeană a aprobat la data de 1 martie 2000, un proiect ambiţios şi fără precedent privind reforma administraţiei sale, pe care doreşte să o transforme într-un model în materie de eficienţă şi transparenţă.

Acest proiect a fost prezentat sub forma unei “Cărţi Albe”, la Bruxelles, în faţa Parlamentului European, de către preşedintele Comisiei, Romano Prodi şi vicepreşedintele însărcinat cu reforma administrativă, Neil Kinnock şi urmează să fie discutat de instanţele comunitare.

Propunerile se referă la descentralizarea controalelor financiare, revizuirea sistemului de angajare a personalului şi procedurilor disciplinare.

Unul din primii paşi ai reformei va consta, pentru fiecare dintre cei 20 de comisari europeni, în stabilirea activităţilor – şi, prin urmare, a personalului – la care se poate renunţa pentru că nu mai corespund priorităţilor actuale. Această operaţiune ar trebui să se afle la originea unei redistribuiri fără precedent a personalului, pentru a se limita recurgerea la organismele exterioare. Surse comunitare atrag atenţia că, dat fiind faptul că s-a limitat creşterea personalului, sarcinile Comisiei au fost multiplicate: cazurile care a fost necesar să fie examinate din punctul de vedere al regulilor concurenţei s-au triplat în ultimii cinci ani, în vreme ce tranzacţiile financiare au crescut doar de două ori. Acest fapt a favorizat recurgerea la colaborări, sursă de cheltuieli scăpate de sub control. 

Pentru a favoriza o mai mare răspundere la nivel financiar, Comisia propune înlocuirea acordului central prealabil operaţiunilor cu o aprobare dată la nivelul celor peste 20 de direcţii generale. Sistemul va fi completat de un serviciu de audit intern performant.

Procedurile disciplinare urmează să fie reformate pentru a se evita orice impunitate, în scopul de a descuraja neregulile şi fraudele.

Potrivit Comisiei, ar urma să fie instaurat şi un sistem de “alertă”, în realitate de denunţuri, pentru comunicarea bănuielilor în legătură cu practicile frauduloase. Sunt totuşi avute în vedere sancţiuni în cazul unor acuzaţii nefondate.

Comisia intenţionează să se concentreze asupra priorităţilor şi a funcţiilor sale principale de a iniţia şi trasa obiectivele politice şi de a pune în aplicare legile UE. Revizuirea resurselor şi a politicii Comisiei urmează să se încheie în luna septembrie, permiţându-i să evalueze domeniile asupra cărora trebuie să se concentreze, redistribuirea resurselor şi programele sau activităţile la care ar putea să renunţe.

Solicitând sprijinul Parlamentului cu privire la reforme, Romano Prodi a arătat limpede că aceste schimbări sunt vitale pentru Comisie. “Numai o Comisie reformată îşi poate ocupa locul în centrul procesului de edificare a Europei”, a spus el. 

Un calendar de punere în aplicare a reformei este prevăzut până în 2002. 

Toate domeniile de activitate ale Comisiei impun realizarea unor reforme de substanţă. Rezultatul care se urmăreşte este obţinerea unei noi forme de parteneriat la diferite niveluri între guvernele ţărilor membre fapt care va ajuta şi Comisia Europeană să-şi urmărească obiectivele proprii stabilite pentru perioada anilor 2000-2005:

- promovarea unei noi forme de guvernare europeană care să ofere cetăţenilor un drept de implicare mai mare în acţiunile privind viitorul Europei şi realizarea unor instituţii europene mai eficiente şi mai transparente; 

- realizarea unei Europe lărgite şi stabile care să aibă o putere de decizie pe plan mondial;

- realizarea unei noi agende economice şi sociale, care să conducă la o modernizare economică în această epocă “digitală”, factorul principal ce poate conduce la o dezvoltare continuă şi susţinută precum şi la creşterea bunăstării tuturor cetăţenilor;

- crearea unui suport pentru o nouă calitate a vieţii prin oferirea de soluţii la toate problemele care afectează viaţa cotidiană a locuitorilor Europei. 

Urmărind aceste teme, Comisia şi-a propus realizarea unor strategii care cuprind trei teme centrale ce se regăsesc în structura “Cărţii albe – Reforma Comisiei”:

- Reformarea căilor şi direcţiilor politice precum şi stabilirea priorităţilor acestora, resursele fiind alocate acestui scop. Noua strategie stabilită între luarea deciziilor şi realizarea acestora trebuie să conducă la asigurarea faptului că activităţile asumate de Comisie beneficiază de întreaga logistică necesară: umană, administrativă, financiară. Evaluarea rezultatelor va deveni o activitate de rutină a managementului.

- Se pun la punct realizarea unor schimbări importante în politica resurselor umane, recompensarea performanţelor, pregătirea continuă şi de calitate a personalului, înnoirea acestuia precum şi în evoluţia şi desăvârşirea carierelor în domeniu. Aceste modificări se vor produce în mod tot mai accelerat odată cu crearea unui climat favorabil de lucru, introducerea unor norme corecte de evaluare a activităţii şi a unor coduri de etică şi disciplină.

- Fisurile existente în domeniul financiar vor fi eliminate realizându-se un mangement financiar mai aproape de nevoile proprii. Reforma va reuşi să stabilească responsabilităţi clare pentru fiecare activitate realizată inclusiv din punct de vedere financiar. 

Programele propuse se vor desfăşura până în a doua jumătate a anului 2002 şi includ şi modificările necesare care trebuiesc efectuate Regulamentului Financiar şi Regulamentului Funcţionarilor (staff-ului) Uniunii Europene. Ca orice program ce vizează o schimbare se impun investiţii semnificative. Consiliul şi Parlamentul European trebuie, la rândul lor să ia parte la această reformă. 

Reforma preconizată se doreşte a fi “un program pentru o generaţie”. Scopul ei este crearea unei culturi într-o continuă prefacere şi a unei Comisii destul de flexibile pentru a face faţă schimbărilor şi provocărilor cu care se confruntă lumea la început de mileniu. Comisia va trece în revistă progresele înregistrate până în anul 2002 când se aşteaptă implementarea completă a strategiei de reformă.

Înţelegând rolul de care se bucură la ora actuală, Comisia se doreşte a fi un paznic al Tratatelor şi un motor al Uniunii Europene. Comisia are o istorie bogată şi un rol esenţial în istoria viitoare. Modernizarea dorită în conducerea Europei, schimbările care se petrec la nivel mondial vor face din Comisia Europeană un actor de prim rang al scenei politice.

Principalele domenii de activitate care vor suferi modificări importante sunt: 

I. Implementarea reformei

Comisia Europeană şi-a propus să facă tot ce-i stă în puteri pentru a putea realiza Planul de Acţiune cuprins în Cartea Albă până în a doua jumătate a anului 2002. Principala problemă a Comisiei constă în faptul că unele schimbări legislative nu se pot realiza fără modificarea Regulamentului Financiar şi chiar a Regulamentului staff-ului Uniunii Europene. 

O nouă apropiere a Comisiei faţă de Parlament şi Consiliu

Pentru atingerea acestui obiectiv trebuie să se ţină cont de sprijinul Consiliului şi Parlamentului European fără de care nici o iniţiativă legislativă nu poate fi materializată. Sunt necesare noi relaţii de colaborare cu aceste instituţii partenere pentru ca sarcinile proprii ale Comisiei să fie duse în mod corect la îndeplinire. De asemenea, Consiliul şi Parlamentul trebuie să fie pregătite pentru diferite răspunsuri negative pe care Comisia le-ar putea da. Acest tip de răspuns nu reprezintă o respingere a drepturilor democratice statuate, ele pot reprezenta o încercare de protecţie a intereselor cetăţenilor plătitori de taxe. Asemenea diferenţe între punctele de vedere a diferitelor instituţii se cuvin a fi tratate şi rezolvate prin prisma unor planuri şi programe de acţiune, chiar şi comune, precum şi printr-un dialog de calitate.

În acelaşi timp, Comisia trebuie să implementeze toate schimbările pe care le consideră necesare şi pe care este capabilă să le realizeze singură. Propunerile Comisiei privind modificarea Regulamentului Financiar vor fi aduse la cunoştiinţă în viitorul apropiat.

 

II. O cultură politică bazată pe servicii 

Comisia doreşte realizarea celei mai competente administraţii publice pe plan mondial a cărei misiune principală este pusă în slujba serviciilor oferite cetăţenilor Uniunii. Pentru cetăţenii Europei această administraţie trebuie să se confunde şi să reunească noţiunile de calitate, onestitate, deschidere şi integritate. Şi acest lucru este de la sine înţeles cât timp Comisia operează cu aceste valori încă de la înfiinţarea Uniunii Europene. Procesul de reformă face o nouă trimitere spre aceste valori menţionate, înglobându-le într-un concept de activitate bazat pe un set de principii:

- clarificarea responsabilităţii

În multe ramuri de activitate a Comisiei, în loc de a cunoaşte cine răspunde pentru luarea unei decizii, responsabilitatea se estompează având tendinţa de a deveni tot mai obscură. Procesul de reformă va remedia acest lucru definind responsabilitatea individuală la fiecare nivel de lucru, inclusiv la nivelul comisarilor. O definire limpede a sarcinilor va reduce ambiguitatea existentă în acest sector, clarificând cine răspunde şi pentru ce. 

- întărirea răspunderii

Ca instituţie europeană, Comisia răspunde formal în faţa cetăţenilor în diferite moduri. Ea raportează, de exemplu, Consiliului şi Parlamentului European despre activitatea şi deciziile sale acestea putând fi modificate de către Curtea Europeană de Justiţie. Răspunderea Comisiei va fi întărită printr-o mai mare deschidere către cetăţean şi prin organizarea cât mai complexă a unui nivel de control public.

- creşterea eficienţei

Comisia trebuie să se achite de obligaţiile sale într-un mod cât mai eficient ţinând cont de raportul dintre costuri şi realizări. Eficienţa poate fi crescută prin simplificarea procedurilor de lucru, prin modificarea sau chiar anularea unor reguli care sunt în vigoare în acest moment. O acţiune de descentralizare poate să contribuie, la rândul său, la creşterea eficienţei prin definirea responsabilităţilor şi la încurajarea iniţiativelor oficialilor Comisiei.

- transparenţă publică şi internă

Acestă noţiune semnifică faptul că procedurile şi acţiunile Comisiei trebuie deschise controlului public. Transparenţa internă implică realizarea unei comunicări efective între toate nivelurile administraţiei, deschiderea spre noi idei şi acceptarea criticilor privind activitatea depusă. 

III. Resurse umane 

Cel mai important activ al Comisiei este reprezentat de propriul aparat de funcţionari. Cu toate acestea, managementul Comisiei privind resursele umane nu a ţinut pasul, în ultimii 10-15 ani, cu sarcinile privind o continuă schimbare şi înnoire. Ca rezultat, managementul privind instruirea şi formarea personalului, politica privind carierele, evaluarea personalului şi politicile sociale este depăşit.

O organizaţie de clasă mondială 

Se impune o revizuire a politicii de resurse umane a Comisiei de la nivelul angajării şi până la nivelul pensionării fiecărei persoane din schemă. Ţelul care se doreşte a fi atins este crearea unui serviciu european de înalt prestigiu care să facă din Comisia Europeană o organizaţie cu un personal de talie mondială. Aceasta impune o politică de resurse umane care să poată produce un staff calificat, performant, motivat pentru realizarea sarcinilor Comisiei. Această politică trebuie să expoateze talentul şi capacitatea fiecărui individ care lucrează într-un anumit nivel al organizaţiei, trebuie să direcţioneze aceste calităţi ale individului spre domeniul cel mai potrivit de “exploatare” a acestuia, precum şi să diversifice modalităţile de recompensare a activităţilor depuse. Întregul personal care lucrează în cadrul Comisiei doreşte o schimbare a acestei politici de resurse umane precum şi realizarea unei largi consultări în această problemă înaintea implementării acesteia într-un program cu faze clare de realizare.

Reformă comprehensivă

Principalele puncte ale reformei politicii de resurse umane privesc recompensarea abilităţilor manageriale, o revizuire a selecţiei şi pregătirii personalului, cariere bazate pe merite, evaluarea riguroasă a performanţelor individuale, pregătire profesională continuă, îmbunătăţirea condiţiilor de muncă, o constanţă a şanselor egale, un nou cadru privind încetarea sau încheierea activităţii personalului. Comisia poate realiza rapid reforma în domenii cum ar fi: îmbunătăţirea sistemului de evaluare a personalului, pregătirea profesională şi modificarea condiţiilor de lucru. Celelalte puncte sunt de durată impunând modificări ale Regulamentului staff-ului. Acest regulament acoperă personalul întregii Uniuni Europene iar modificările necesită realizarea unor proceduri de detaliu.

 

IV. Etica

Întregul personal al Uniunii Europene trebuie să atingă un înalt standard al conduitei publice. Această dorinţă generează chiar din interiorul Comisiei şi se consolidează în mod constant. Nevoia oamenilor de a lucra în interiorul unui cadru etic clar este foarte mare cu toate că organizarea Comisiei şi metodele sale de lucru sunt rigide şi se modifică lent. 

Menţinerea standardelor

Preşedintele Comisiei a adoptat, deja, un Cod de conduită al comisarilor Comisiei precum şi un Cod al conduitei ce guvernează relaţiile dintre comisari şi departamentele Comisiei. La această oră se urmăreşte obţinerea acordurilor, privind aceste Coduri, cu celelalte instituţii, discuţiile fiind coordonate de Comitetul Inter-instituţional al Standardelor privind Viaţa Publică. Acest comitet va superviza codul general de conduită aplicabil tuturor instituţiilor uniunii şi va monitoriza realizarea unor coduri individuale pentru fiecare instituţie în parte. 

Reguli deontologice

În momentul în care o persoană a staff-ului are dovezi evidente privind posibile activităţi legate de corupţie, fraude sau alte activităţi ilegale, acesta trebuie să anunţe autorităţile cu atribuţii legale în domeniul respectiv. Personalul angajat trebuie să sesizeze orice comportare neprofesională pentru a fi pusă în procedură de dezbatere disciplinară. Comisia trebuie să pună la punct aceste proceduri legate de deontologie fără a afecta interesele vreunui membru al staff-ului. 

Disciplina

Va fi pus la punct un set clar de reguli privind drepturile şi obligaţiile personalului angajat care se doreşte a fi cea mai eficientă procedură disciplinară realizată până în prezent. De asemenea, va fi pus la punct un set de sancţiuni pentru cei care vor încălca aceste reguli. Comisia va realiza schimbări majore în procedurile disciplinare existente, incluzând crearea unui secretariat permanent de disciplină. Un serviciu echivalent va fi creat pentru a acoperi totalitatea instituţiilor europene.

V. Priorităţi şi resurse 

Cu toate că staff-ul Comisiei este alcătuit din angajaţi de diferite naţionalităţi, activitatea acesteia a pus pe primul plan interesele Uniunii Europene. 

Îmbinarea resurselor cu priorităţile existente

Comisia are în prim plan următoarele aspecte: îmbunătăţirea organizării, planificarea activităţii, folosirea eficientă a resurselor umane şi financiare precum şi estimarea gradului de realizare a sarcinilor propuse. Un aspect cheie al reformei constă realizarea unui management superior care să conducă la obţinerea unor rezultate bune a activităţii. Se vor realiza planuri strategice privind programarea activităţii, planuri cruciale privind definirea priorităţilor politice şi de acţiune ale Comisiei, pentru a se realiza o alocare umană şi financiară optimă îndeplinirii lor.

Evitarea supraîncărcării 

Pentru evitarea greşelilor realizate în trecut în acest domeniu când liderii Comisiei nu au mai putut controla anumite activităţi şi proiecte s-a luat hotărârea creării unei noi politici în acest sens. Comisia va realiza un index al sarcinilor fiecărui serviciu public, care să poată fi realizat şi controlat în mod eficient.

Proceduri de control 

Regulile clare privind responsabilităţile comisarilor, cabinetelor acestora precum şi ale departamentelor Comisiei au fost stabilite. Secretarul general al Administraţiei a propus implementarea unui Plan general prin care să se realizeze simplificarea procedurilor de coordonare şi control precum şi descentralizarea acestora.

VI. Management financiar 

Este necesară restabilirea încrederii în activităţile privind bugetul Uniunii Europene şi în cazul controlului cheltuielilor acesteia. Problema a apărut datorită sistemului curent folosit care este mult prea centralizat pentru volumul şi varietatea tranzacţiilor financiare utilizate în mod curent. Reforma va duce la simplificarea procedurilor utilizate, la descentralizarea managementului financiar şi la obţinerea unei transparenţe dorite şi necesare a acestui domeniu vital în activitatea Comisiei.

Simplificarea regulilor pentru autorizarea cheltuielilor

Regulile privind aprobarea cheltuielilor şi plăţilor trebuie simplificate pentru a le face uşor de înţeles celor care aprobă şi răspund în acest sector. Tot personalul implicat în activitatea de management financiar trebuie să fie conştient de responsabilităţile pe le implică acest domeniu de activitate. Autoritatea trebuie delegată în aşa fel în cadrul departamentelor astfel ca, acolo unde este posibil, angajatul care răspunde şi realizează un anumit proiect de lucru al Comisiei să fie şi persoana care autorizează şi gestionează cheltuielile necesare acestui scop.

Separarea controlului financiar de bilanţul financiar

Centralizarea extremă a activităţilor financiare existentă în cadrul Comisiei a fost puternic criticată atât din interiorul cât şi din exteriorul Comisiei pentru eşecurile sale în prevenirea greşelilor sau delictelor comise într-un număr destul de mare de cazuri. Până acum, atât aprobarea cheltuielilor cât şi bilanţul contabil efectuat după realizarea evenimentului erau efectuate de acelaşi serviciu central, fapt care sugerează un potenţial conflict de interese. Pentru viitor se preconizează descentralizarea controlului financiar în răspunderea mai multor Directorate Generale, iar sarcinile autorizate legate de domeniile cheltuieli şi audit vor fi şi acestea divizate.

Un nou serviciu de audit

Se va crea un serviciu intern de audit, condus de un vicepreşedinte pentru reformă, care va controla capacitatea de plată a Comisiei pentru diferite proiecte şi va proteja banii Comisiei împotriva eventualelor delicte care se pot produce. De asemenea, acest serviciu de audit va supraveghea activitatea Comisiei, din punct de vedere financiar, şi va trage un semnal de alarmă faţă de orice eroare sau greşeală ce poate apare. Va exista şi un serviciu general de audit, condus de comisia de buget, care va implementa recomandările serviciilor de audit pentru obţinerea unor performanţe optime în domeniu.

Protecţia intereselor plătitorilor de taxe

Se va crea un sistem propriu de acţiune care să împiedice comiterea de neregularităţi şi care să închidă orice fisură existentă în sistemul financiar. Se doreşte astfel închiderea tuturor portiţelor, ce pot părea legale, şi a oricăror posibilităţi de fraudă în domeniul finanţelor. S-a ajuns la concluzia că trebuie să existe o cooperare perfectă între Comisie şi statele membre, astfel de incidente de natură financiară trebuind să dispară, sau cel puţin să se producă cu frecvenţă foarte redusă.

 

3. Calendarul acţiunilor de reformă

 

O cultură bazată pe servicii 

I. Standardele comportării în viaţa publică 

1. Crearea unui Comitet al standardelor în viaţa publică – termen de finalizare: iunie 2001

II. Codul administraţiei publice

2. Întocmirea unui cod privind o bună comportare în administraţia publică – termen de finalizare: aprilie 2001

III. Noi reguli privind accesul public la documentele instituţiilor comunitare

3. Propuneri pentru crearea unui regulament privind accesul public la documentele Consiliului, Parlamentului European şi Comisiei Europene – termen de finalizare: mai 2001

IV. Stabilirea unui dialog cu societatea civilă

4. Realizarea unui set de recomandări care să identifice cele mai bune căi de dialog şi consultare – termen de finalizare: decembrie 2001

5. Realizarea unei liste a comitetelor şi grupurilor de lucru implicate în procedurile consultative – termen de finalizare: iunie 2001

V. Realizarea unui cod de conducere a activităţii în cadrul Parlamentului European

6. Negocierea unui nou cadru în raport cu Rezoluţia Parlamentului din 15 septembrie 1999 – termen: permanent

VI. Crearea unei Comisii “electronice”-(“e-Commission”)

7. În legătură cu crearea unei Comisii “electronice”- (e-Commission) se urmăreşte crearea bazei tehnologice de informare şi comunicaţie (ICT) atât în domeniul hardware cât şi în domeniul software – termen: permanent

8. Necesitatea creării unor mecanisme şi tehnologii de feedback, realizarea unor politici interactive de consultare prin intermediul Internet, dezvoltarea continuă a site-ului “Europa” – termen: permanent

9. Realizarea tranzacţiilor de orice natură prin Internet – termen: decembrie 2001

VII. Sporirea vitezei în efectuarea plăţilor

10. Rapoarte privind înregistrările Direcţiilor Generale în legătură cu respectarea termenelor de plată – termen: ianuarie 2001

11. Crearea unui centru de înregistrare a facturilor – termen: iunie 2001

Stabilirea priorităţilor, alocarea şi utilizarea eficientă a resurselor

VIII. Activităţi cu bază managerială

12. O nouă stategie de planificare şi programare ciclică (SPP) sincronizată cu procesele bugetare (Fig.1) – termen: permanent

13. Crearea Serviciului de întocmire a SPP şi a atribuţiilor sale – termen: iulie 2001

14. Dezvoltarea activităţilor cu bază tehnică necesare activităţilor cu bază managerială – termen: ianuarie 2002

15. Promovarea practicilor aplicate de activităţile cu bază managerială – termen: mai 2001

16. Întărirea sistemului de evaluare – termen: mai 2001

IX. Dezvoltarea politicilor de externalizare

17. Crearea cadrului de externalizare – termene: aprilie şi septembrie 2001

X. Realizarea unui program de lucru şi a unor metode de lucru eficiente şi performante 

18. Descentralizarea în luarea deciziilor şi simplificarea procedurilor administrative – termen: octombrie 2001

19. Promovarea responsabilităţii şi a iniţiativelor personale precum şi sprijinirea structurilor administrative

20. Ghidul muncii în echipă şi calitatea serviciilor – termen: decembrie 2001

Resurse umane (Fig. 2)

XI. O conducere de calitate

21. Selecţia unor manageri de calitate

a. Propuneri pentru realizarea unor proceduri de selecţie profesionale – termen: iulie 2001

b. Impunerea unor noi reguli pentru numiri în posturi pe baza meritelor profesionale – termen: mijlocul anului 2002 

c. Procedurile pentru numirile directorilor vor fi revizuite – termen: decembrie 2001

22. Evaluarea continuă a performanţelor 

23. Perfecţionarea managementului – termen: iulie 2001

XII. Actualizarea politicilor

24. O mai bună identificare a nevoilor Comisiei

25. Lărgirea şi îmbunătăţirea organizării competiţiilor

26. Balanţa geografică

27. Oportunităţi şi şanse egale 

28. Îmbunătăţirea selecţiei străine

29. Transparenţă pentru candidaţi

XIII. Structura carierelor, evaluarea şi promovarea staff-ului

30. Crearea unui sistem liniar de realizare a carierelor. Propuneri privind modificarea regulamentului staff-ului – termen: noiembrie 2001

31. Simplificarea procedurilor actuale de avansare – termen: mai 2001

32. Realizarea unui nou sistem de evaluare a personalului – termen: noiembrie 2001

33. Promovare bazată pe merite – termen: noiembrie 2001

34. Flexibilitate privind vârsta retragerii – termen: decembrie 2001 

XIV. Orientare profesională, mobilitate, lipsa de performanţe 

35. Îndreptar privind realizarea unei cariere

36. Încurajarea mobilităţii

37. Document consultativ privind incompetenţa profesională – termen: decembrie 2001

XV. Perfecţionare

38. Promovarea culturii

39. Susţinerea proceselor de reformă – termen: noiembrie 2001

40. Integrarea perfecţionării cu alte domenii ale managementului resurselor umane – termen: permanent

41. Perfecţionarea cunoştinţelor de limbă

42. Crearea unor noi programe oficiale – termen: octombrie 2001

43. Creşterea bugetului alocat perfecţionării 

XVI. Personal cu regim temporar sau nepermanent 

44. Performanţa activităţilor de substanţă

a. Programe multianuale pentru transformarea creditelor

b. Programe multianuale pentru transformarea posturilor temporare

c. Amendarea Deciziei Comisiei privind detaşarea experţilor

d. Adoptarea Deciziei Comisiei privind angajarea temporară a agenţilor

e. Stadii noi pentru toate contractele existente ale staff-ului – termen: noiembrie 2001

45. Utilizarea personalului nepermanent în alte activităţi

46. Adoptarea Codului de conduită – termen: mai 2001

47. Examinări privind necesităţile de modificare a Regulamentului staff-ului – termen: decembrie 2001 

XVII. Oportunităţi egale şi egalitatea între sexe – termen: octombrie 2001

48. Egalitatea între sexe

49. Persoane cu handicap

50. Diversitate rasială şi etnică

51. Vârstă

52. Orientare sexuală

XVIII. Pentru îmbunătăţirea mediului de lucru şi a politicii sociale

53. Orientare mai bună a Directoratului General faţă de personal şi administraţie – termen: permanent

54. Consiliere profesională şi a vieţii private – termen: octombrie 2001

55. Politica socială – termen: octombrie 2001

XIX. Transparenţă în politica de personal

56. Reguli clare aplicate într-un mod clar. Consultări privind modificarea regulamentului staff-ului – termen: iulie 2001

57. Modificări ale Regulamentului staff-ului – termen: decembrie 2001

XX. Disciplina

58. Introducerea la toate nivelurile a practicilor administrative

59. Introducerea în Regulamentul staff-ului. Adoptarea deciziilor Comisiei – termen: aprilie 2001

XXI. Reguli deontologice

60. Drepturi şi obligaţii care trebuiesc inserate Regulamentul staff-ului privind raportarea greşelilor. Adoptarea deciziilor Comisiei – termen: martie 2001

61. Crearea unui serviciu central de mediere

XXII. Plăţi şi pensii

62. Propuneri privind sistemele de plată şi de pensii – termen: iunie 2001

XXIII. Resurse implicate în realizarea reformei

63. Revizuirea sistemului de resurse necesare realizării reformei şi a acţiunilor stabilite – termen: septembrie 2001

Audit, control şi management financiar (Fig. 3)

XXIV. Împuternicirile, responsabilităţile şi răspunderile persoanelor oficiale şi managerilor

64. Descrierea responsabilităţilor fiecărui funcţionar financiar – termen: mai 2001

65. Delegarea puterilor – termen: ianuarie 2001

66. Eliminarea vizelor anterioare – termen: aprilie 2001

67. Tabloul neregularităţilor financiare – termen: iunie 2001

XXV. Crearea unui serviciu intern de audit

68. Înfiinţarea unui serviciu de audit – termen: mai 2001

69. Planificarea sarcinilor pentru serviciul de audit – termen: decembrie 2001

70. Separarea controlului financiar de bilanţul contabil – termen: aprilie 2001

71. Comitetul pentru devoltarea activităţii de audit 

XXVI. Crearea unui Serviciu Financiar Central

72. Crearea unui Serviciu Financiar Central – termen: iunie 2001

73. Avizarea contractelor – termen: iunie 2001

Fig. 2 - Exemple ilustrative privind reforma de personal.

74. Baza de date a contractelor – termen: iunie 2001

75. Manuale operaţionale privind managementul financiar – termen: noiembrie 2001 

76. Contracte şi garanţii – termen: aprilie 2001

77. Utilizatorii de reţea – termen: permanent

XXVII. Controlul şi managementul financiar al Directoratului General

78. Standarde minime de control intern. Decizia comisiei – termen: septembrie 2001

79. Separarea circuitului taxelor de circuitul financiar – termen: permanent

80. Evoluţia rolului finanţelor 

81. Întărirea funcţiei de control a Directoratului General – termen: permanent

82. Declaraţia Directorului general în Raportul anual de activitate – termen: aprilie 2001

83. Nivel adecvat al personalului

XXVIII. Faza de tranziţie

84. Revizuirea şi aprecierea proceselor de control intern financiar – termen: aprilie 2001

85. Fixarea unor procese de control financiar

86. Descentralizarea

87. Trecerea în revistă a progreselor realizate de serviciile Comisiei în procesul de reformă

88. Controlul financiar al Directoratului general şi Inspectoratul serviciilor generale – termen: aprilie 2001

89. Consultarea Comitetului condus de Directorul Comisiei Buget – termen: iunie 2001

XXIX. Resursele umane şi pregătirea acestora

90. Stabilirea nivelului de resurse umane necesare pentru procesul de control şi management financiar – termen: septembrie 2001

91. Cursuri privind principiile noului sistem financiar al Comisiei, privind valoarea banilor, privind bugetul şi managementul financiar – termen: permanent

XXX. Protecţia intereselor financiare comunitare

92. Ghidul proiectelor manageriale – termen: decembrie 2001

93. O bună coordonare între Oficiul anti-fraudă şi celelalte servicii – termen: decembrie 2001

94. Frauda “dovedită” în legislaţie şi contractele manageriale

95. Optimizarea Sistemului de Avertizare – termen: iulie 2001

96. Un bun management pentru recuperarea plăţilor supradimensionate – termen: iulie 2001

97. Monitorizarea Fondurilor Structurale – termen: decembrie 2001

98. Simplificarea procedurilor de lichidare – termen: iunie 2001

Fig. 3 - Exemple ilustrative privind circuitul financiar.

